LV Eiropas Savienības Oficiālais Vēstnesis C 199/24

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 199/11

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“GRANA PADANO”

EK Nr.: IT-PDO-0217-0011-26.07.2006

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums — Produkta apraksts — Ģeogrāfiskais apgabals — Izcelsmes apliecinājums — Ražošanas metode —  Saikne — Marķējums — Valsts prasības — Citur (precizēt)

2. Grozījuma(u) veids:

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(i):

3.1. Produkta apraksts:

Svītrota norāde “pustrekns”, aizstājot to ar vārdiem “izgatavots […] no piena, kas daļēji nokrejots […] ar dabiskās nostādināšanas paņēmienu” (specifikācijas 1. pants):

saskaņā ar spēkā esošajiem normatīvajiem aktiem, sieru var apzīmēt ar norādi “pustrekns”, ja tauku daudzums sausnā tam ir mazāks par 35 %, bet sieram Grana Padano tauku daudzums sausnā ir aptuveni 40–42 %, tādēļ īpašības vārda “pustrekns” izmantošana varēja maldināt patērētāju.

Termins “ražots”, kas liek domāt par mehanizētu un rūpniecisku izgatavošanu, aizstāts ar terminu “izgatavots”, kas ir neitrālāks un kam nav šādas blakus nozīmes, un kas tāpēc ir piemērotāks (specifikācijas 1. pants).

Piena apraksts papildināts ar īpašības vārdu “svaigs” (specifikācijas 1. pants): tam, ka pienam jābūt svaigam, ir būtiska nozīme saiknes saglabāšanai ar izcelsmes vietu, tādēļ specifikācijā tika iekļauts termins “svaigs”, novēršot pārpratumu iespēju attiecībā uz piena termiskās apstrādes paņēmienu lietošanu; agrāk šā jautājuma dažādā interpretācija radīja lietas, kas nonāca pat līdz tiesai (iepriekš apstiprinātajā specifikācijā šāda apstrāde nav paredzēta).

Svītrots formulējums “nogatavināšanas ilgums: no 1 līdz 2 gadiem” (specifikācijas 2. pants). Tas darīts, lai novērstu neskaidrības attiecībā uz minimālo nogatavināšanas laiku, kuram beidzoties, produktu varēja likumīgi pārdot ar aizsargātu cilmes vietas nosaukumu “Grana Padano” (pēc deviņu mēnešu nogatavināšanas). Turklāt minētā formulējuma dēļ varēja tikt neatbilstīgi pazemināta tādu sieru tirdznieciskā vērtība, kas nogatavināti ilgāk par diviem gadiem, kam ir specifikācijā paredzētie un, iespējams, pat augstāki rādītāji, bet kas, lietojot šādu formulējumu, varēja tikt iedalīti zemākā kategorijā.

Ir iekļauts norādījums “stingri aizliegts izmantot jebkādu mākslīgu krāsvielu” (specifikācijas 2. pants): šis aizliegums ir paredzēts, lai novērstu šaubas attiecībā uz krāsvielu pievienošanu sieram.

Pievienota skaidra norāde par tauku/kazeīna attiecību siera masā, kas atrodas siera vannā (specifikācijas 5. panta 5. daļa): “… tauku/kazeīna attiecība siera vannā esošajā masā ir no 0,80 līdz 1,05. “Trentingrana” šķirnei piena tauku/kazeīna attiecība siera vannā nedrīkst pārsniegt 1,15”. Šī norāde iekļauta tāpēc, ka tauku/kazeīna attiecība ir vienīgais rādītājs, pēc kura var spriest par tauku saturu galaproduktā.

3.2. Ģeogrāfiskais apgabals:

Pašreizējais ģeogrāfiskā apgabala apraksts (specifikācijas 3. pants) būtībā ir jau pieņemtā teksta papildinājums, iekļaujot tajā to provinču nosaukumus, kas šajā ražošanas apgabalā izveidotas jau esošo provinču administratīvajā teritorijā.

Ražošanas apgabals paplašināts, iekļaujot tajā piecu pašvaldību teritorijas, kas ir Bolzano autonomās provinces daļa: Anterivo, Trodena, Lauregno, Proves un Senale-San Felice. Kaut gan šīs piecas pašvaldības administratīvi ir Bolzano provinces teritorijā, ģeogrāfiski tās atrodas Trento provinces ielejās, proti, Val di Fiemme (Anterivo un Trodena) un Val di Non (Lauregno, Proves, Senale-San Felice) un robežojas ar Trento provinces teritoriju. Faktiski šīs Bolzano autonomās provinces pašvaldības līdz 1948. gadam atradās tādā teritorijā (piemēram, Magnifica Comunità di Fiemme Cavalese), kurā starp ekonomiskās darbības centriem nepastāvēja atšķirības atkarībā no tā, vai tie atradās Trento autonomajā provincē vai Bolzano autonomajā provincē.

Jāatzīmē, ka iepriekš norādīto 5 pašvaldību kopējā platība ir gandrīz 92 kvadrātkilometri, tādēļ zonas paplašināšana nav nozīmīga salīdzinājumā ar jau atzītā ACVN “Grana Padano” ražošanas apgabala platību, kurā ietilpst 5 rajoni.

3.3. Izcelsmes apliecinājums:

Ieviesti parametri, lai varētu garantēt produkta izcelsmi, veicot īpašas analīzes, kas ļauj pārbaudīt, vai ACVN “Grana Padano” piemīt tam raksturīgās īpašības.

Produkta aprakstam pievienoti šādi teikumi (2. panta 2., 3. un 5. daļa):

“ACVN “Grana Padano” siera specifiskais aminoskābju sastāvs, ko noteica, izmantojot jonu apmaiņas hromatogrāfiju ar fotometrisku ninhidrīna detektēšanu, ir reģistrēts “Grana Padano” siera aizsardzības apvienībā un Lauksaimniecības, pārtikas un mežsaimniecības ministrijā”;

“ACVN “Grana Padano” sieram specifiskais izotopu sastāvs, ko noteica ar izotopu attiecību masas spektrometrijas metodi (IRMS), ir reģistrēts “Grana Padano” siera aizsardzības apvienībā un Lauksaimniecības, pārtikas un mežsaimniecības ministrijā”;

“Ja siera gatavošanas procesā izmanto lizocīmu, tad tā saturam, ko nosaka ar apgrieztās fāzes šķidruma hromatogrāfiju, mērot fluorescenci, gatavajā produktā ir jāatbilst deklarētajam un izgatavošanas procesā pārbaudītajam daudzumam”.

Veicot elementu stabilo izotopu attiecību analīzi, kā arī makroelementu un mikroelementu analīzi, tika izveidota datu bāze, kas nosaka un raksturo “Grana Padano” un tādējādi, salīdzinot šos datus ar produkta atsevišķu paraugu analīzes rezultātiem, ļauj noteikt, vai konkrētais produkts ražots attiecīgajā izcelsmes apgabalā, vai tam piemīt tādas īpašības, kādas raksturīgas sieram, kurš apzīmēts ar attiecīgas sierotavas reģistrācijas numuru un kuru iesaiņotājs saskaņā ar paša deklarēto izmantojis, sagatavojot attiecīgo rīvētā siera paraugu.

Izmantojot izotopu, aminoskābju un lizocīma daudzuma analīžu rezultātu sastatīšanu, ir izveidots mehānisms, kas ļauj droši garantēt ACVN “Grana Padano” produkta izcelsmi.

Iekļauts norādījums par mikrobioloģiskās iezīmēšanas vielas lietošanu (specifikācijas 2. panta 4. daļa): “ACVN “Grana Padano” siers satur attiecīgajam pienam raksturīgus mikroorganismus, kas kalpo par pretviltošanas sistēmu. Tos pievieno siera vannā esošajam pienam siera gatavošanas procesā, un tie darbojas kā indikators. Iezīmēšanas vielas kvalitatīvie un kvantitatīvie rādītāji ir reģistrēti Lauksaimniecības, pārtikas un mežsaimniecības ministrijā un ir darīti zināmi “Grana Padano” siera aizsardzības apvienībai, lai būtu iespējams garantēt ACVN “Grana Padano” siera autentiskumu. Iezīmēšanas vielai izmantotos mikroorganismus vienmēr var atšķirt no pārējiem piena baktēriju floras mikroorganismiem; tos periodiski modificē, lai neļautu nepiederošām personām, kas nav ACVN “Grana Padano” ražotāji, izgatavot produktu, pievienojot tam tādu pašu indikatoru”.

Faktiski bija paredzēts jau siera gatavošanas procesā pienam siera vannā pievienot noteiktu daudzumu mikroorganismu, kas jau atrodas ACVN “Grana Padano” izgatavošanai paredzētā piena baktēriju florā. Tā kā šīs piena baktērijas ir neitralizētas, tās nevairojas un nav spējīgas mainīt produkta ķīmiski fizikālās un organoleptiskās īpašības. ACVN “Grana Padano” siera identifikācijas un tātad arī pretviltošanas sistēma iezīmē sieru ar dabīgiem bioloģiskiem indikatoriem, ko izdala no ACVN “Grana Padano” izgatavošanai paredzētā piena baktēriju floras.

Pēc pārbaudāmā produkta izgatavošanas tā autentiskumu var pārbaudīt pēc tajā esošā indikatora daudzuma, jo ir iespējams precīzi noteikt, vai kādu sieru maisījumā ir ACVN “Grana Padano”, kura proporcija ir mazāka par 5 %, un tādējādi aizliegt šādu maisījumu.

Ņemot vērā, ka jau sākotnējā “Grana Padano” dokumentācijā, kas bija sagatavota šā produkta atzīšanai, bija paredzēts izgatavošanas procesā izmantot “baktērijas”, kā arī ievērojot faktu, ka tās ir “Grana Padano” izgatavošanai paredzētā piena dabīgie komponenti, ir saprotams, ka pieprasītais grozījums nav jau esošo metožu grozīšana, gluži otrādi, tas ļauj iegūt lielas priekšrocības, jo var noteikt indikatora klātbūtni produktā un garantēt tā autentiskumu.

Skaidrības labad iepriekš norādītā prasība siera vannā esošajam pienam obligāti pievienot “indikatoru” minēta arī ražošanas metodes aprakstā (specifikācijas 5. panta 9. daļa): “Izņemot Trentingrana”, pienam katrā vannā ir jāpievieno indikators (specifikācijas 2. pants), ko “Grana Padano” siera aizsardzības apvienībā izsniedz visiem ražotājiem, kuri to pieprasa, lai garantētu ACVN “Grana Padano” siera autentiskumu.

Iekļauta norāde par bāziskās fosfatāzes satura noteikšanu sierā (5. pants: “Ekspertīzi – ne agrāk kā pēc 8 mēnešu ilgas gatavināšanās – var veikt tikai attiecībā uz tādu sieru, kas satur bāzisko fosfatāzi, kuras daudzums, kas noteikts ar fluorimetrijas metodi, ņemot paraugu no siera masas daļā, kura atrodas viena centimetra dziļumā zem noņemtās garozas sānu puses vidū, ir tāds, kas liecina par to, ka siera izgatavošanā ir ticis izmantots svaigpiens un ka turklāt ievērotas visas specifikācijas 2. pantā uzskaitītās prasības”). Šīs norādes ieviešana ir atzīta par vajadzīgu, jo patlaban bāziskā fosfatāze ir vienīgā, kas ļauj noteikt, vai siera gatavošanas procesā ticis izmantots svaigpiens.

Pievienota norāde par tāda siera rituļa virsas nokasīšanu un balināšanu, kurš neatbilst prasībām, kādas noteiktas attiecībā uz “Grana Padano” sieru (5. pants: “ja produkta īpašības neatbilst 2. pantā izklāstītajām prasībām, […] vai siera virsmas nokasīšanas vai balināšanas rezultātā tiks izdzēsts siera veidnes iespiestais izcelsmes marķējums”). Šajā gadījumā norāde ir arī vienkāršs precizējums attiecībā uz to, kas jāveic pēc tam, kad sieru analizējuši eksperti, lai pārbaudītu, vai ievēroti specifikācijā noteiktie kritēriji, kas dod iespēju atļaut vai neatļaut apzīmēt sieru ar ACVN. Tā kā marķējums tiek uzspiests jau siera gatavošanas sākumposmā, tad, ja siera nogatavināšanas termiņa beigās pārbaudes struktūra konstatē, ka produktam nepiemīt īpašības, kas dod tiesības lietot aizsargāto nosaukumu, ACVN identifikācijas marķējums no siera rituļiem jānodzēš. To izdara, nokasot siera rituļu virsu un izveidojot tīklaini vai balinot rituļus.

3.4. Ražošanas metode:

“Rīvētajam” sieram drīkst izmantot atgriezumus, kas rodas, “Grana Padano” griežot gabalos un iesaiņojot (2. panta 6. daļa: “7. pantā paredzētajās robežās un saskaņā ar tā nosacījumiem “Grana Padano” rīvētā siera izgatavošanai ir atļauts izmantot atgriezumus, kas rodas, “Grana Padano” sagriežot un iesaiņojot. Tā gabaliem var būt dažāds un/vai nemainīgs svars, kā arī tāfelīšu, kubiņu, galodu un cita forma”). Produkta autentiskuma garantijai atgriezumos jābūt iezīmēšanas vielai (kā tas ir aprakstīts specifikācijas 7. panta priekšpēdējā daļā: “ACVN “Grana Padano” atgriezumu izmantošanas ierobežojumi un nosacījumi “Grana Padano” rīvētā siera izgatavošanai”). Šis norādījums bija nepieciešams, jo izgatavotājiem bija ekonomiski neizdevīgi mest ārā atgriezumus, kas nenovēršami un dabiski veidojas ACVN “Grana Padano” siera rituļa sadalīšanas laikā.

4.pantā iekļauts slaucamo govju barības apraksts. Ir uzskatīts par lietderīgu aprakstīt to precīzāk un skaidrāk. Lai uzlabotu ACVN “Grana Padano” siera kvalitāti, barībai tika piemēroti stingrāki kritēriji, ko izstrādāja pēc empīrisko novērojumu un pārbaužu rezultātiem attiecībā uz piena piemērotību ACVN “Grana Padano” izgatavošanai.

Ir noteikta piena uzglabāšanas temperatūra (5. panta otrā daļa: “Svaigpienu uzglabājot kūtī un transportējot, tā temperatūrai jābūt ne zemākai par 8 °C”). Norādītā ierobežojuma pamatā ir tas, ka temperatūrā, kas zemāka par 8 °C, paaugstinās ß-kazeīna solubilizācijas pakāpe, kas rada grūtības saistībā ar piena sarecināšanu un siera recekļa notecināšanu un rezultātā neizbēgami pasliktina gatavā produkta kvalitāti.

Lizocīma maksimālais daudzums ir noteikts 2,5 g apjomā uz 100 kilogramiem piena (5. panta 8. daļa: “Ir atļauts lietot lizocīmu daudzumā, kas nepārsniedz 2,5 g uz 100 kilogramiem piena. Izņēmums ir “Trentingrana” ”). Lizocīma izmantošana jau bija paredzēta dokumentācijā, kas bija par pamatu aizsargātā nosaukuma piešķiršanai, bet tā maksimālais daudzums līdz šim brīdim nebija noteikts. Ilgā pieredze liecina, ka lizocīma daudzums, kas pārsniedz šo lielumu, nedod nekādu papildu uzlabojumu, lai ierobežotu gāzu daudzumu, ko izdala Clostridium tyrobutyrricum jzraisītā anaerobā pūšana.

Pats par sevi saprotams, ka “Trentingrana” siera gatavošanai nav vajadzīgs izmantot lizocīmu, jo slaucamās govis, no kurām iegūst “Trentingrana” sieram paredzēto pienu, netiek barotas ar skābbarību, tāpēc lizocīms nav nepieciešams.

3.5. Marķējums:

Teksts papildināts ar precizējumiem attiecībā uz šā siera visu veidu un formu izmantošanu rīvētā siera izgatavošanai, jo tam vairs nav garozas (7. panta 2. punkts) un tātad tas vairs nav identificējams.

Jau nākamajā dienā pēc to normatīvo aktu stāšanās spēkā, ar kuriem reglamentē ACVN “Grana Padano” izmantošanu rīvētā siera pagatavošanai, kļuva skaidrs, ka stāvoklis šīs produkcijas izcelsmes noteikšanā ir tāds pats kā attiecībā uz visu pārējo rīvēto sieru izcelsmi – tiem nav izcelsmes marķējuma un tādēļ tos nav iespējams identificēt.

Ieviesta kazeīna plāksnītes izmantošana (8. pants: “Izcelsmes identificēšanai apdrukas lentes papildina piestiprinātās kazeīna plāksnītes ar uzrakstu “Grana Padano”, izgatavošanas gadu, kā arī burtu un ciparu kodu, ar ko var nepārprotami identificēt katru rituli” […]). Tas darīts, lai nodrošinātu precīzāku un pilnīgāku produkta izsekojamību, tādējādi veicinot kvalitātes pārbaudes uzlabošanu patērētāju interesēs.

Pievienotas norādes “Riserva” [“Rezerve”] un “Oltre 16 mesi” [“Vairāk nekā 16 mēneši”] (8. pants). Šo precizējumu iekļaušanas mērķis ir sniegt darbiniekiem un patērētājiem precīzas ziņas par produkta nogatavošanās pakāpi (tā saucamā “segmentācija”). Tā ir prasība, kas precīzi definēta pēc attiecīgas tirgus izpētes, aptaujājot patērētājus. Šis grozījums ir pamatots ar nepieciešamību sniegt pēc iespējas skaidrāku un pilnīgāku informāciju darbiniekiem un it īpaši patērētājiem: ja “Grana Padano” tiek nogatavināts ilgāku laiku, tam acīmredzot piemitīs organoleptiskās īpašības, kas atšķiras no tās pašas šķirnes mazāk nogatavināta siera īpašībām; patērētājam ir jāpaziņo par šādu atšķirību un jāpamato produkta atšķirīgās cenas, tādējādi dodot viņam iespēju iegādes laikā izdarīt apzinātu izvēli.

Jāatzīmē arī tas, ka kategorija “Oltre 16 mesi” attiecināma uz iesaiņotu produktu, bet kategorija “Riserva” prasa iededzināt vēl vienu marķējumu. To iededzina tikai izgatavošanas apgabalā un tikai tādam sieram, kas nekad nav ticis izvests no šā ražošanas apgabala, jo saskaņā ar ražošanas specifikācijas prasībām, lai saņemtu atļauju iededzināt marķējumu, produkts iepriekš jāpārbauda.

3.6. Valsts prasības:

Atcelta Prezidenta dekrēta Nr. 54/97 9. pantā paredzētā atkāpe attiecībā uz mikroorganismu (baktēriju) celmu daudzumu un somatisko šūnu skaitu (4. panta pirmā rindkopa: “[…] izņemot Trentingranas apgabalā ražoto pienu, spēkā esošajos sanitāri higiēniskajos noteikumos paredzētās atkāpes attiecībā uz kopējo baktēriju daudzumu un somatisko šūnu skaitu nav piemērojamas”).

Šis grozījums ir nozīmīgs sasniegums siera “Grana Padano” kvalitātes pastāvīgai uzlabošanai, jo ir labi zināms, ka izcilas kvalitātes siera iegūšanai ir nepieciešama ideālas kvalitātes izejviela.

Piedāvātais grozījums neattiecas uz “Trentingrana” šķirnes sieru, ņemot vērā tā specifiskās īpašības, kas atzītas Prezidenta 1987. gada 26. janvāra dekrētā: šai gadījumā (un tikai šai gadījumā) atkāpe paliek spēkā, ievērojot to, ka ar grozījumu noteiktās prasības attiecībā uz baktēriju un somatisko šūnu daudzumu ir grūti īstenojamas Trentingranas apgabalā un ka šajā rajonā siera ražošanai ir liela sociāli ekonomiskā nozīme.

3.7. Citas prasības:

Attiecībā uz ACVN “Grana Padano” raksturīgajām īpašībām tā realizācijas brīdī iekļauts kontroles veikšanai noderīgs precizējums, norādot, ka svars “ir jāsaprot kā kontrolējamās partijas siera rituļu vidējais svars ar 2,5 % atļauto pielaidi katram ritulim, ja vien rituļi, uz kuriem šāda pielaide attiecināta, ietilpst siera partijā, kas atbilst iepriekš norādītajiem parametriem” (specifikācijas 2. pants).

Tā kā ik gadu saražo vairāk nekā 4 miljonus ACVN “Grana Padano” rituļu un ņemot vērā arī to izmērus, ir pilnīgi skaidrs, ka tad, ja pārbaudes struktūrai būtu jāsver katrs ritulis atsevišķi, pārbaudes termiņš kļūtu nepieņemami ilgs un krasi palielinātos ražošanas izmaksas.

Iekļauts precizējums, ka “Piens jāsavāc divdesmit četru stundu laikā pēc pirmās slaukšanas sākuma” (4. panta otrā daļa). Šīs prasības izklāsts iepriekšējā redakcijā nebija pietiekami skaidrs.

Ieviests aizliegums apstrādāt sieru līgumdarba kārtā vai uzticēt darbu nomniekiem (5. panta 1. daļa). Šo aizliegumu nosaka vajadzība nodrošināt labāku izsekojamību un paaugstināt ikkatra siernieka atbildības līmeni.

Ņemot vērā priekšrocības, ko šī sistēma var nodrošināt, nebūtu lietderīgi nenovērtēt ekonomiskas un citādas dabas pūliņus, ko produkcijas aizsardzības apvienība un sadarbībā ar to strādājošie pētnieki veltījuši, izstrādājot sistēmu, pēc kuras beidzot var skaidri un droši noteikt produkta un tā izejvielu patieso izcelsmi.

Pievienots 6. pants attiecībā uz pārbaužu veikšanu – tas nebija paredzēts dokumentācijā, kas bija par pamatu produkta atzīšanai.

VIENOTS DOKUMENTS

PADOMES REGULA (EK) Nr. 510/2006

“GRANA PADANO”

EK Nr.: IT-PDO-0217-0011-26.07.2006

AĢIN ( ) ACVN ( X )

1. Nosaukums:

“Grana Padano”

2. Dalībvalsts vai trešā valsts:

Itālija

3. Lauksaimniecības vai pārtikas produkta apraksts:

3.1. Produkta veids (kā II pielikumā):

1.3. grupa. Siers

3.2. Produkta apraksts, uz kuru attiecas nosaukums (1):

Tas ir pasterizētas siera masas cietais siers, kas lēnām nogatavināts vienu gadu un ko lieto patērēšanai kā galda sieru vai rīvēšanai; to izgatavo no svaiga daļēji nokrejota piena, ko iegūst no govīm, kuru pamatbarība ir svaiga vai konservēta lopbarība, turklāt izmanto divu vienas dienas slaukumu pienu; apstrādei pieļaujams nodot viena slaukuma vai divu jauktu slaukumu pienu. Sieram ir cilindriska forma, rituļa sāni nedaudz izliekti vai gandrīz taisni, cilindra abas puses ir plakanas un nedaudz “apvīlētas”.

Rituļa diametrs no 35 līdz 45 cm, sānu augstums no 18 līdz 25 cm, atšķirības atkarīgas no izgatavošanas apstākļiem.

Svars no 24 līdz 40 kg; garoza cieta un gluda, 4–8 mm bieza.

Siera masa cieta, ar smalkgraudainu struktūru, lauzums radiāls, lauzuma vieta zvīņojas, acojums tikko saredzams. Tauku saturs sausnā vismaz 32 %. Garozas krāsa tumša vai zeltaini dzeltena, masas krāsa balta vai gaiši dzeltena. Masa smaržīga, garša smalka.

3.3. Izejvielas (tikai pārstrādātiem produktiem):

Govs svaigpiens, uz vietas iegūtas sūkalas, teļa kuņģa glumenieka himozīns.

Piens iegūts no 4. punktā noteiktajā apgabalā izaudzētajām govīm.

3.4. Dzīvnieku barība (tikai dzīvnieku izcelsmes produktiem):

Slaucamo govju pamatbarību veido svaiga vai konservēta lopbarība. To izbaro govīm laktācijas periodā un cietstāvēšanas laikā, kā arī telēm pēc 7 mēnešu vecuma.

Slaucamo govju barību sagatavo no lauksaimniecības uzņēmumos izaudzētajām kultūrām vai ACVN “Grana Padano” ražošanas apgabalā iegūtās lopbarības.

Dienas devā ne mazāk kā 50 % sausnas jāveido lopbarībai, kurā lopbarības un barības maisījuma attiecība, rēķinot sausnā, ir ne mazāka par 1.

Vismaz 75 % dienas lopbarības devas sausnas jāveido barībai, kas nāk no piena ražošanas apgabalā iegūtiem produktiem.

Atļautā barība iekļauta īpašā sarakstā:

— svaiga lopbarība, siens, salmi, skābbarība (nedrīkst izmantot “Trentingrana” šķirnes siera izgatavošanai),

— pa kategorijām sadalītas lopbarībai pievienojamas izejvielas: graudaugi un to pārstrādes produkti, eļļas augu sēklas un to pārstrādes produkti, bumbuļaugi un saknes un to pārstrādes produkti, sausā barība, cukura ražošanas blakusprodukti, pākšaugu pupiņas, taukvielas, minerālvielas, piedevas.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Izgatavošanas un nogatavināšanas darbības jāveic 4. pantā noteiktajā ražošanas apgabalā.

3.6. Īpaši noteikumi griešanai, rīvēšanai, iepakošanai u. c:

Rīvēšanas un iepakošanas darbības jāveic 4. pantā noteiktajā ražošanas apgabalā, jo svaigi rīvēts siers ir ļoti smalks produkts un tā organoleptisko īpašību saglabāšana prasa tūlītēju iepakošanu apstākļos, kas pasargā no izžūšanas; turklāt tūlītēja iesaiņošana iepakojumā, uz kura norādīts cilmes vietas nosaukums, var labāk garantēt rīvētā siera autentiskumu, kas šādu apstākļu dēļ ir grūtāk identificējams salīdzinājumā ar nerīvētu sieru, uz kura ir redzams marķējums (kā to apstiprina Tiesas 2003. gada 20. maija spriedums).

“Grana Padano” rīvētā siera izgatavošanai izmantot ACVN “Grana Padano” griešanā un saiņošanā radušos atgriezumus dažāda un/vai vienāda svara tāfelīšu, kubiņu, galodu un citu formu veidā atļauts tikai ar šādiem nosacījumiem: garozas daudzums nepārsniedz 18 %; to ACVN “Grana Padano” siera rituļu izsekojamība, no kuriem iegūti atgriezumi, jābūt pastāvīgi garantētai; ja atgriezumi tiek izmantoti citām vajadzībām un/vai pārvesti no viena uzņēmuma uz citu, tie jātur atsevišķi atkarā no sierotavas reģistrācijas numura un izgatavošanas mēneša; atgriezumus var pārvest tikai viena lauksaimniecības uzņēmuma vai uzņēmumu grupas ietvaros un vienīgi izgatavošanas apgabala robežās. ACVN “Grana Padano” rīvētā siera izgatavošanai paredzētos atgriezumus pārdot aizliegts.

3.7. Īpaši noteikumi marķēšanai:

Oficiālo marķējumu, ar kuru apliecina, ka siers atbilst prasībām Aizsargāta cilmes vietas nosaukuma “Grana Padano” izmantošanai, un kuram jābūt ne tikai uz visiem rituļiem, bet arī uz visiem ACVN “Grana Padano” sagrieztajiem gabaliem un rīvētā siera iepakojumiem, veido rombveida zīmējums, kurā ar majuskuļiem ir ierakstīti vārdi “Grana” un “Padano”. Romba augšējā un apakšējā stūrī ar noapaļotām virsotnēm attiecīgi ierakstīti iniciāļi “G” un “P”.

Apdrukas lentes, ko, siera masu iepildot veidnēs, izmanto marķējuma iespiešanai uz siera rituļiem, veido virkne ar punktētām svītrām iezīmēti rombi, kuru iekšpusē pārmaiņus ierakstīti vārdi “Grana” un “Padano”, norādīti identifikācijas dati par siernieku, kā arī izgatavošanas mēnesis un gads.

Tikai Trento autonomajā provincē izgatavotajam ACVN “Grana Padano” un ar nosacījumu, ka tā izgatavošanā ticis izmantots piens, kas iegūts no govīm, kuras nekad nav barotas ne ar kādu skābbarību, ir atļauts izmantot “Trentingrana” tipa sieram paredzētās īpašās apdrukas lentes, ko veido virkne ar punktētām svītrām iezīmēti rombi, uz kuriem šķērsām norādīts vārds “Trentino”, centrālajā daļā stilizētu kalnu attēlu vidū no labās puses uz kreiso un no kreisās puses uz labo lasāms vārds “Trentino”.

Līdztekus apdrukas lentēm izcelsmes identificēšanu papildus nodrošina kazeīna plāksnītes ar uzrakstu “Grana Padano”, izgatavošanas gadu, kā arī burtu un ciparu kodu, ar ko nepārprotami identificē katru rituli.

Sieru “Grana Padano”, kas ražošanas apgabalā nogatavināts vismaz 20 mēnešus, var apzīmēt ar uzrakstu “Riserva” (rezerve). Piederību pie kategorijas “Grana Padano”“Riserva”, iededzinot otru marķējumu, norāda tad, ja izgatavotājs to pieprasa, un to izdara tādā pašā kārtībā, kādā norāda ACVN marķējumu. To veido apļveida zīmējums, kam šķērsām pāri norādīts vārds “Riserva”. Zīmējuma augšējā daļā ir ierakstīts vārds “Oltre” (vairāk nekā) un numurs “20”, bet apakšējā daļā – vārds “Mesi” (mēneši).

Iepakotam produktam ir paredzētas šādas kategorijas: ““Grana Padano” Oltre 16 Mesi (ilgāk par 16 mēnešiem nogatavināts “Grana Padano” siers) un “Grana Padano” Riserva”.

Uz tāda rīvētā siera iepakojumiem, kurš satur ““Grana Padano” Oltre 16 Mesi” kategorijas sieru, logotipu “Grana Padano” papildina norāde “Oltre 16 Mesi”, kas uzrakstīts vienā rindiņā starp divām paralēlām līnijām.

Uz ““Grana Padano” Riserva” kategorijas siera iepakojumiem norādīta logotipa “Grana Padano” un iededzinātās zīmes “Riserva” reprodukcija.

4. Precīza Ģeogrāfiskā apgabala definīcija:

ACVN “Grana Padano” ražošanas un rīvēšanas apgabals atrodas šādu provinču teritorijā: Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova – Po upes kreisajā krastā, Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna – Reno upes labajā krastā, Ferrara, Forlì Cesena, Piacenza, Ravenna un Rimini; tajā iekļautas arī šādu Bolcano provinces pašvaldību teritorijas: Anterivo, Lauregno, Proves, Senale-S. Felice un Trodena.

5. Saikne ar ģeogrāfisko apgabalu:

5.1 Ģeogrāfiskā apgabala specifika:

Lielākā ACVN “Grana Padano” ražošanas apgabala daļa atrodas Padujas līdzenuma rajonā jeb Po upes baseinā. Tam raksturīgas aluviālas un fluvioglaciālas izcelsmes upju palieņu līdzenuma augsnes ar augstu gruntsūdens līmeni, tās ir vienas no auglīgākajām pasaulē un vienas no piemērotākajām lopbarības ražošanai.

Turklāt šīs augsnes īpašības un apgabala specifiskais mikroklimats ļauj ražot kukurūzu, kas ir svarīgākā pamatbarība slaucamajām govīm, kuru pienu izmanto ACVN “Grana Padano” ražošanai, jo kukurūza var veidot līdz 50 % no izēdināmās barības sausnas.

Jau XI gadsimtā uzsāktā Padujas līdzenuma rajona augsnes meliorācijas un irigācijas sistēmas izveidošana ir kļuvusi par priekšnosacījumu govju audzēšanai šajā vietā. Rezultātā ieguva lielus izslaukumus, un piena bija par daudz vietējo iedzīvotāju vajadzību apmierināšanai, tādēļ tas veicināja un radīja nepieciešamību pārstrādāt pienu ilgstoši uzglabājamā sierā. Arī tagad apgabalā pieejams liels lopbarības, īpaši kukurūzas, daudzums, kas apvienojumā ar bagātīgajiem ūdensresursiem ir galvenais nosacījums govju audzēšanas turpināšanai un piena iegūšanai.

5.2 Produkta specifika:

ACVN “Grana Padano” specifiku raksturo šādi rādītāji:

— rituļa izmēri un svars,

— ar izgatavošanas paņēmieniem saistītā siera masas īpatā struktūra – masa ir graudaina un lauzuma vietā tipiski zvīņojas,

— masas krāsa balta vai gaiši dzeltena, garša smalka, aromāts smaržīgs, ko nodrošina liela vaskainās kukurūzas daudzuma izmantošana govju barībā,

— ūdens un tauku daudzums vienāds ar olbaltumvielu daudzumu,

— augsta olbaltumvielu sadalīšanās pakāpe peptonos, peptīdos un brīvajās aminoskābēs,

— laba uzglabājamība ilgas nogatavināšanās laikā, arī tad, ja nogatavinās ilgāk par 20 mēnešiem.

5.3 Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

ACVN “Grana Padano” saikni ar tā ražošanas apgabalu garantē šādi apstākļi:

— Padujas līdzenuma labā apgāde ar ūdeni, kas nodrošina ievērojamu lopbarības daudzumu, kuru veido galvenokārt nenogatavojusies kukurūza, piešķir siera masai tādas raksturīgas 5.2. punktā norādītās īpašības kā balta vai gaiši dzeltena krāsa un smalks aromāts. Tā kā govīm izbaro nenogatavojušās kukurūzas skābbarību, dzīvnieku barības devā mazāk ir tādu ar krāsvielām bagātu sastāvdaļu kā karotīns, antociāns, hlorofils nekā tad, ja govis barotu ar zaļo lopbarību vai ar dažāda sastāva sienu. Šī krāsvielām nabadzīgā lopbarība veidojas, nenogatavojušos kukurūzu pārstrādājot skābbarībā;

— svaiga piena izmantošana, kas nodrošina šim apgabalam tipisko pienskābes baktēriju iesaisti siera izgatavošanas procesā,

— baktēriju celmiem bagātu dabīgo sūkalu izmantošana, kas nodrošina pastāvīgu mikrobioloģisku saikni ar ražošanas apgabalu. Vietējais piens, pārvēršoties sūkalās, tātad ar pienskābes baktērijām bagātā vielā, faktiski ir gan saikne, kas iegūto sieru saista ar tā ražošanas apgabalu, gan arī nodrošina izcelsmes apgabalam tipisko pienskābes baktēriju pastāvīgu un nepārtrauktu darbību siera izgatavošanas procesā, piešķirot ACVN “Grana Padano” sieram galvenās raksturīgās īpašības.

Saikni starp produkta īpašībām un tā cilmes apgabalu nodrošina arī siera meistars, kam vienmēr ir galvenā un noteicošā nozīme ACVN “Grana Padano” izgatavošanā.

Arī šodien piena pārstrāde ACVN “Grana Padano” sierā ir uzticēta siera meistariem, nevis tehniķiem vai zinātniskajiem darbiniekiem.

Atsauce uz specifikācijas publikāciju:

Valdība ir uzsākusi valsts iebildumu procedūru attiecībā pret aizsargātā cilmes vietas nosaukuma “Grana Padano” specifikācijas grozījumu pieteikumu.

Ražošanas specifikācijas konsolidētā versija ir pieejama

— šādā tīmekļa vietnē: http://www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai